**ຊ່ຽວຊານ ສປຊ ກ່າວວ່າ: ສປປ ລາວ ຖືກຊຸກຍູ້ໃຫ້ຖືການປົກປ້ອງເດັກ ເປັນບັນຫາຫຼັກໃນການຕໍ່ສູ້ກັບການກົດຂີ່ຂູດຮີດທາງເພດ**

ທີ່ເຈນີວາ (20 ພະຈິກ 2017) - ສປປ ລາວ ມີຄວາມຄືບໜ້າເປັນທີ່ໜ້າເພິ່ງພໍໃຈໃນການປົກປ້ອງເດັກ ແຕ່ຍັງຕ້ອງໄດ້ພະຍາຍາມຕື່ມ ເພື່ອຕໍ່ສູ້ກັບບັນຫາຫຼາຍຢ່າງ ລວມມີການຄ້າຂາຍເດັກ, ການແຕ່ງງານແບບຖືກບັງຄັບ, ໂສເພນີ, ການລ່ວງລະເມີດທາງເພດທາງອອນລາຍ ແລະ ການກົດຂີ່ຂູດຮີດທາງເພດໂດຍນັກທ່ອງທ່ຽວ, ນີ້ແມ່ນການສະຫຼຸບຂອງຊ່ຽວຊານສິດທິມະນຸດ ສປຊ ຫຼັງຈາກການຢ້ຽມຢາມ ສປປ ລາວ.

ຜູ້ລາຍງານພິເສດ ສປຊ ກ່ຽວກັບການຄ້າຂາຍ ແລະ ການກົດຂີ່ຂູດຮີດທາງເພດເດັກ, ທ່ານນາງ ມາອຸດ ເດິ ໂບແອ໋-ບຸຄິກຊິໂອ໋ ໄດ້ກ່າວວ່າ: “ຂ້າພະເຈົ້າຮູ້ສຶກຍິນດີເປັນຢ່າງຍິ່ງທີ່ເຫັນວ່າ ສປປ ລາວ ມີຄວາມກ້າວໜ້າໃນທາງບວກຫຼາຍດ້ານ ເຊັ່ນ ການລວມເອົາມາດຕະຖານສາກົນເຂົ້າສູ່ກົດໝາຍ ແລະ ນະໂຍບາຍຂອງຕົນ, ການຮ່ວມມືກັບ ສປຊ, ການຕໍ່ສູ້ກັບການຄ້າເດັກໂດຍຜ່ານກົດໝາຍໃໝ່, ການເຊັນຂໍ້ຕົກລົງກັບປະເທດໄທ ແລະ ຈີນ ແລະ ການສ້າງສະຖານທີ່ພັກເຊົາສຳລັບຜູ້ຖືກເຄາະຮ້າຍ,”

“ເຖິງຢ່າງໃດກໍ່ຕາມ, ຂ້າພະເຈົ້າຂໍຊຸກຊູ້ໃຫ້ອຳນາດການປົກຄອງຂອງ ສປປ ລາວ ບໍ່ເບິ່ງຂ້າມຮູບແບບການກົດຂີ່ຂູດຮີດອື່ນໆ ເຊັ່ນ ໂສເພນີ ແລະ ການລ່ວງລະເມີດທາງເພດທາງອອນລາຍ.”

ຄວາມພະຍາຍາມໃນການຕໍ່ສູ້ກັບການຄ້າຂາຍ ແລະ ການກົດຂີ່ຂູດຮີດທາງເພດເດັກ ແມ່ນຍັງຈຳກັດ ເນື່ອງຈາກວ່າຂາດທຶນຮອນ, ຊັບພະຍາກອນ ແລະ ຂໍ້ມູນ, ຜູ້ລາຍງານພິເສດກ່າວ. ມາດຕະການອັນຮີບດ່ວນຕ້ອງໄດ້ຮັບການຈັດຕັ້ງປະຕິບັດ ເພື່ອຕໍ່ສູ້ກັບການຂາດລະບົບການປົກປ້ອງເດັກແບບເຊື່ອມສານ ແລະ ຢຸດຕິການບໍ່ມີໂທດສຳລັບຜູ້ທີຄ້າຂາຍ ຫຼື ກົດຂີ່ຂູດຮີດເດັກ.

ໃນຖະແຫຼງການຂອງທ່ານໃນຕອນທ້າຍຂອງການຢ້ຽມຢາມເປັນເວລາ 9 ວັນ, ທ່ານໄດ້ກ່າວວ່າ: “ບໍ່ມີກົນໄກທີ່ເປັນມິດກັບເດັກ ເພື່ອລາຍງານການລ່ວງລະເມີດທາງເພດ ແລະ ການກົດຂີ່ຂູດຮີດ ແລະ ບໍ່ມີລະບົບການນຳສົ່ງເດັກທີ່ຖືກເຄາະຮ້າຍໄປຮັບການຊ່ວຍເຫຼືອ. ນອກຈາກນີ້, ໃນຂະນະທີ່ເດັກທີ່ຖືກເຄາະຮ້າຍຖືກຕຳນິຕໍ່ກັບສິ່ງທີ່ເກີດຂຶ້ນກັບພວກເຂົາ, ຜູ້ທີ່ກົດຂີ່ຂູດຮີດພວກເຂົາຊໍ້າພັດບໍ່ໄດ້ຮັບການລົງໂທດ ບາງຄັ້ງກໍເປັນລະດັບເຈົ້າໜ້າທີ່,”.

ຜູ້ລາຍງານພິເສດໄດ້ຍ້ອງຍໍຂໍ້ລິເລີ່ມຕ່າງໆຂອງກະຊວງແຮງງານ ແລະ ສະຫວັດດີການສັງຄົມ ໂດຍໄດ້ຮັບການສະໜັບສະໜຸນຈາກອົງການ UNICEF ແລະ NGOs, ເປັນຕົ້ນແມ່ນ ການພັດທະນາເຄືອຂ່າຍປົກປ້ອງເດັກ ໃນຂັ້ນບ້ານ ແລະ ຂັ້ນເມືອງ ແຕ່ວ່າຍັງເປັນແບບກະແຈກກະຈາຍ ແລະ ເປັນແບບອາສາສະໝັກ.

ທ່ານໄດ້ຮຽກຮ້ອງໃຫ້ມີມາດຕະການໃໝ່ ລວມມີການປຸກຈິດສຳນຶກຂອງປະຊາຊົນກ່ຽວກັບບັນຫາດັ່ງກ່າວ, ການກວດສອບທີ່ດີກວ່າເກົ່າ, ການບໍລິການໃຫ້ການຊ່ວຍເຫຼືອທີ່ລວມມີການຊ່ວຍເຫຼືອດ້ານກົດໝາຍ ແລະ ການຈັດບູລິມະສິດດ້ານງົບປະມານ. ທ່ານໄດ້ຊຸກຍູ້ໃຫ້ລັດຖະບານຮັບໂອກາດທີ່ສະເໜີໂດຍອົງການຈັດຕັ້ງທາງສັງຄົມ ແລະ ຄູ່ຮ່ວມພັດທະນາ ເພື່ອໃຫ້ການສະໜັບສະໜຸນ ອຳນາດການປົກຄອງຂອງ ສປປ ລາວ ໃນຄວາມພະຍາຍາມປົກປ້ອງສິດທິເດັກ ແລະ ເພີ່ມການເປັນຄູ່ຮ່ວມມືໃນບັນຫາເຫຼົ່ານີ້.

ນອກຈາກນັ້ນ, ທ່ານຜູ້ລາຍງານພິເສດຍັງແນະນຳໃຫ້ມີການຮ່ວມມືລະຫວ່າງພາກລັດ ແລະ ເອກະຊົນ, ຕົວຢ່າງການເຮັດວຽກຮ່ວມກັບຜູ້ສະໜອງໃຫ້ບໍລິການອິນເທີເນັດ ເພື່ອແກ້ໄຂການລ່ວງລະເມີດທາງເພດທາງອອນລາຍ ແລະ ຮ່ວມກັບໂຮງແຮມຕ່າງໆ ເພື່ອປ້ອງກັນ ແລະ ລາຍງານກ່ຽວກັບການທ່ອງທ່ຽວທາງເພດກັບເດັກ.

“ສປປ ລາວ ກຳລັງລົງທຶນໃສ່ການພັດທະນາເສດຖະກິດ-ສັງຄົມ ລວມໄປເຖິງການຮັບປະກັນການເຂົ້າເຖິງການສຶກສາຂອງເດັກໝົດທຸກຄົນ. ເຖິງຢ່າງໃດກໍ່ຕາມ, ຄວາມພະຍາຍາມໃນການໃຫ້ສິດທິເດັກ ແລະ ການປົກປ້ອງເດັກຢ່າງຈິງຈັງ ຈະເປັນກົນໄກການແກ້ໄຂຢ່າງໜຶ່ງສຳລັບເດັກ,” ທ່ານໄດ້ກ່າວຕື່ມ. “ຖ້າຫາກ ສປປ ລາວ ບໍ່ເອົາໃຈໃສ່ຕໍ່ເດັກຂອງຕົນເອງແລ້ວ, ແມ່ນໃຜຈະເອົາໃຈໃສ່?”

ທ່ານຜູ້ລາຍງານພິເສດໄດ້ເວົ້າວ່າ ເດັກທີ່ຖືກເຄາະຮ້າຍໄດ້ກ່າວຕໍ່ທ່ານວ່າ ພວກເຂົາບໍ່ຮູ້ວ່າຈະໄປຂໍຄວາມຊ່ວຍເຫຼືອຢູ່ໃສ ແລະ ບໍ່ຮູ້ອີກວ່າຄວາມສ່ຽງທີ່ຈະໄດ້ພົບພໍ້ແມ່ນຫຍັງໃນເວລາທີ່ພວກເຂົາພະຍາຍາມຊອກວຽກເຮັດຢູ່ຕ່າງປະເທດ.

ທ່ານໄດ້ເນັ້ນຄວາມຈິງທີ່ວ່າ ຍ້ອນຄວາມທຸກຍາກ ຈິ່ງເຮັດໃຫ້ເດັກຫຼາຍຄົນເຄື່ອນຍ້າຍໄປປະເທດໃກ້ຄຽງ ໂດຍສະເພາະປະເທດໄທ, ເຮັດໃຫ້ເດັກຍິງຕົກໃນຄວາມສ່ຽງຖືກກົດຂີ່ຂູດຮີດທາງເພດ ແລະ ເດັກຊາຍກໍຕົກຢູ່ໃນສະພາບທີ່ສ່ຽງຖືກກົດຂີ່ຂູດຮີດແຮງງານ. ເດັກຍິງລາວຈຳນວນໜຶ່ງຖືກບັງຄັບໃຫ້ເປັນໂສເພນີໃນປະເທດຂອງຕົນເອງ ເຊັ່ນໃນບາຣຄາຣາໂອເກະໃນຕົວເມືອງ ແລະ ຄາຊິໂນໃນເຂດເສດຖະກິດພິເສດ ເຊິ່ງເປັນບັນຫາທີ່ຖືກຮັບຮູ້ ໜ້ອຍ ແຕ່ເປັນບັນຫາທີ່ຕ້ອງໄດ້ຮັບຄວາມເອົາໃຈໃສ່ຢ່າງຮີບດ່ວນ, ທ່ານໄດ້ກ່າວຕື່ມ.

ການແຕ່ງງານໃນໄວເດັກ ແລະ ແບບຖືກບັງຄັບ ເປັນບັນຫາທີ່ເກີດຂຶ້ນໃນກຸ່ມຊົນເຜົ່າຈຳນວນໜຶ່ງໃນແຂວງພາກ ເໜືອທີ່ມີຊາຍແດນຕິດກັບປະເທດຈີນ ເຊິ່ງເດັກຍິງຈະຖືກຂາຍ ຫຼື ຖືກໂນ້ມນ້າວໃຫ້ແຕ່ງງານກັບຄົນຕ່າງປະເທດ.

ແລະ ເພື່ອຊ່ວຍແກ້ໄຂບັນຫາໃຫຍ່ຂອງເດັກທີ່ມີຂໍ້ຂັດແຍ່ງທາງກົດໝາຍ ເຊິ່ງຕົກເປັນຜູ້ຖືກເຄາະຮ້າຍຈາກຢາເສບຕິດ, ທ່ານຜູ້ລາຍງານພິເສດໄດ້ຍຸກຍູ້ໃຫ້ມີການໃຊ້ຍຸດທະສາດການປ້ອງກັນສິ່ງດັ່ງກ່າວ ເຊັ່ນ ການຊ່ວຍເຫຼືອທາງດ້ານສັງຄົມ, ການສຶກສາ ແລະ ການຝຶກອົບຮົມວິຊາຊີບ. ນອກຈາກນີ້, ທ່ານໄດ້ຮຽກຮ້ອງໃຫ້ອຳນາດການປົກຄອງສຸມໃສ່ໃຫ້ການຊ່ວຍເຫຼືອເດັກທີ່ເປັນຜູ້ຖືກເຄາະຮ້າຍ ແລະ ເປັນພະຍານໃນຂະບວນການຍຸຕິທຳໃນກໍລະນີເກີດມີການຄ້າຂາຍ ແລະ ການກົດຂີ່ຂູດຮີດເດັກ.

“ເດັກເຫຼົ່ານີ້ເປັນຜູ້ຖືກເຄາະຮ້າຍ ແລະ ສົມຄວນທີ່ຈະໄດ້ຮັບຄວາມຍຸຕິທຳຢ່າງພຽງພໍໃນຂະບວນການຍຸຕິທຳ” ທ່ານກ່າວ ແລະ ຂອບໃຈລັດຖະບານທີ່ໃຫ້ຜູ້ຊ່ຽວຊານອິດສະຫຼະ ສປຊ ມາຢ້ຽມຢາມໃນປີ 2008.

ທ່ານຜູ້ລາຍງານພິເສດຈະນຳສະເໜີບົດລາຍງານກ່ຽວກັບການຢ້ຽມຢາມຂອງທ່ານໃນກອງປະຊຸມສະພາສິດທິມະນຸດແຫ່ງ ສປຊ.

ຈົບ

***ທ່ານ ນາງ ມາອຸດ ເດິ ໂບແອ໋-ບຸຄິກຊິໂອ໋ (Maud de Boer-Buquicchio)*** *(ສັນຊາດເນເທີແລນ) ໄດ້ຮັບການແຕ່ງຕັ້ງເປັນຜູ້ລາຍງານພິເສດ ກ່ຽວກັບການຂາຍ ແລະ ການກົດຂີ່ຂູດຮີດເດັກ ໂດຍສະພາສິດທິມະນຸດຂອງອົງການ ສປຊ ໃນເດືອນເມສາ 2014 ແລະ ໄດ້ຮັບການແຕ່ງຕັ້ງໃໝ່ໃນເດືອນມີນາ 2017. ທ່ານ ນາງ ເດິ ໂບແອ໋-ບຸຄິກຊິໂອ໋ ເຄີຍເປັນຮອງເລຂາທິການໃຫຍ່ຂອງສະພາເອີຣົບ ໃນລະຫວ່າງປີ 2002 ແລະ 2012. ທ່ານ ນາງ ເດິ ໂບແອ໋-ບຸຄິກຊິໂອ໋ ເປັນແກນນໍາໃນການຮັບຮອງເອົາສົນທິສັນຍາວ່າດ້ວຍການ ປົກປ້ອງເດັກຈາກການຂູດຮີດທາງເພດ ແລະ ການທາລຸນທາງເພດ ຂອງສະພາເອີຣົບ. ທ່ານ ນາງ ທ່ານ ເດິ ໂບແອ໋-ບຸຄິກຊິໂອ໋ ເປັນປະທານສະຫະພັນເອີຣົບເພື່ອເດັກທີ່ສູນຫາຍ ແລະ ເດັກທີ່ຖືກກົດຂີ່ຂູດຮີດ.*

ບັນດາທ່ານຜູ້ລາຍງານພິເສດ ໄດ້ຖືກຮັບຮູ້ວ່າເປັນສ່ວນໜຶ່່ງໃນວິທີການເຮັດວຽກພິເສດຂອງສະພາສິດທິມະນຸດ*.* ວິທີການເຮັດວຽກພິເສດນີ້ ມີບັນດາຜູ້ຊ່ຽວຊານອິດສະຫຼະຫຼາຍກວ່າໝູ່ໃນລະບົບສິດທິມະນຸດຂອງອົງການ ສປຊ*,* ໂດຍທົ່ວໄປຮຽກຊື່ວ່າ ສະພາອິດສະຫຼະທີ່ມີກົນໄກໃນການຊອກຄົ້ນຫາຄວາມເປັນຈິງທີ່ເກີດຂື້ນ ແລະ ການຕິດຕາມຊຸກຍູ້ ເພື່ອຊ່ວຍແກ້ໄຂສະພາບການສະເພາະໃດໜຶ່ງຂອງປະເທດ ຫຼື ບັນຫາສໍາຄັນຕ່າງໆໃນທົ່ວທຸກພາກ ຂອງໂລກ*.* ບັນດາຜູ້ຊ່ຽວຊານທີ່ເຮັດວຽກໃຫ້ແກ່ວິທີການເຮັດວຽກພິເສດນີ້ ຈະປະຕິບັດໜ້າທີ່ບົນພື້ນຖານຄວາມ ສະໝັກໃຈຂອງຕົນ; ເຂົາເຈົ້າບໍ່ແມ່ນພະນັກງານຂອງ ສປຊ ແລະບໍ່ໄດ້ຮັບເງິນເດືອນ*.* ເຂົາເຈົ້າມີຄວາມເປັນອິດສະຫຼະ ຈາກລັດຖະບານ ຫຼື ອົງການຈັດຕັ້ງ ແລະ ປະຕິບັດໜ້າທີ່ຕາມຄວາມອາດສາມາດຂອງແຕ່ລະທ່ານ.

ສິດທິມະນຸດ ສປຊ*,* ໜ້າຂ່າວກ່ຽວກັບປະເທດ *- ລາວ*

ສໍາລັບ**ຂໍ້ມູນເພີ້ມເຕີມ** ຂໍໃຫ້ຕິດຕໍ່ຫາ*:* ເນກາເນ ລາວິນ (*Nekane Lavín*) *(+41 22 917 9402 /* *nlavin@ohchr.org**)* ຫຼື ສົ່ງຂໍ້ຄວາມຫາອີເມວ:*srsaleofchildren@ohchr.org*

ສໍາລັບ**ຂໍ້ຂ້ອງໃຈຂອງສື່ມວນຊົນ**ກ່ຽວຂ້ອງກັບຜູ້ຊ່ຽວຊານອິດສະຫຼະອື່ນໆຂອງອົງການ ສປຊ ຂໍໃຫ້ຕິດຕໍ່ຫາ*:*ບຣາຍອັນ ວິວຊັນ (*Bryan Wilson*) *–* ໜ່ວຍງານຂໍ້ມູນຂ່າວສານ *(+ 41 22 917 9826 /**mediaconsultant2@ohchr.org**)*

ທ່ານມີຄວາມກັງວົນກ່ຽວກັບໂລກທີ່ພວກເຮົາດໍາລົງຊິວິດຢູ່ນີ້ບໍ່*?* ຖ້າມີ ມື້ນີ້ຂໍໃຫ້ທ່ານຢືນຂຶ້ນເພື່ອສິດທິຂອງໃຜຜູ້ໜຶ່ງ*. #Standup4humanrights and visit the web page at*[*http://www.standup4humanrights.org*](http://www.standup4humanrights.org)